Használd a jobb agyféltekédet is!

Különleges lehetőség nyílt a kazinczysok számára a nyári napközis tábor utolsó két napján. Tizenhat érdeklődő kisdiák vehetett részt díjmentesen azon a kétnapos tréningen, amelyen megtanulhatták, hogyan használják jobb agyféltekéjüket rajzolás közben. A jó hangulatú, ám komoly koncentrációt is igénylő foglalkozások végére gyönyörű alkotások születtek. Meggyőződésünk, hogy a megszerzett tudást diákjaink kamatoztatni fogják a jövőben.

Az egyik lelkes részvevő, Régi Ákos így számolt be a tapasztaltakról:

*„A napközis tábor két utolsó napján lehetőségünk volt fejleszteni a rajztudásunkat.*

*Két budapesti rajztanár jött el hozzánk Kincsesbányára, akik már bejárták az országot. Mindenfelé tanították az embereket arra, hogy a jobb agyféltekéjük használatával szebben és ügyesebben lehet rajzolni.*

*Nagy türelemmel elmagyarázták nekünk, hogy a képet nem elég lemásolni, de át is kell érezni. Nem szabad beszélgetni közben, mert akkor nem figyelünk a rajzra, és csúnya lesz a kép.*

*Először is mindenki húzott egy fénymásolt képet, aztán lerajzoltuk, ahogy tudtuk. Hát a rajzunk koránt sem hasonlított az eredetire. Kis pihenő után újra nekiveselkedtünk. Megpróbáltunk jobban koncentrálni rá, és a tanár irányításával lépésről lépésre haladtunk.*

*Először is a ceruzánkkal és a körmünk hegyével lemértük a képen a főbb méretarányokat. Ezt a rajzlapunkra áthelyezve megjelöltük egy-egy ponttal. A pontokat összekötöttük, amiből kialakult a rajz körvonala. Majd a lapunkat a képre helyeztük úgy, hogy az oldalán egy kis sáv kilátszódjon. Ami ebben a sávban volt, azt megpróbáltuk precízen átrajzolni a saját rajzunkra.(Nem kopíroztunk, hanem saját kezünkkel lerajzoltuk.) Majd a rajzlapunkat mindig tovább húztuk, így sávonként haladva kialakult az egész kép.*

*Közben megtanultunk árnyékolni is, meg radírral ügyesen bánni.*

*Hát festőművész nem leszek, de a rajzom már határozottan hasonlít az eredetire.”*

Diákjaink rajzai láthatók a honlapunkon, és a szeptemberi tanévkezdésre az iskola emeleti aulájában is.